CELEX: C2007/283/39
Language: fi
Date: 2007-11-24 00:00:00
Title: Asia C-441/07 P: Valitus, jonka Euroopan yhteisöjen komissio on tehnyt 26.9.2007 yhteisöjen ensimmäisen oikeusasteen tuomioistuimen asiassa T-170/06, Alrosa Company Ltd v. Euroopan yhteisöjen komissio, 11.7.2007 antamasta tuomiosta

24.11.2007   
            
            
               FI
            
            
               Euroopan unionin virallinen lehti
            
            
               C 283/22
            
         Valitus, jonka Euroopan yhteisöjen komissio on tehnyt 26.9.2007 yhteisöjen ensimmäisen oikeusasteen tuomioistuimen asiassa T-170/06, Alrosa Company Ltd v. Euroopan yhteisöjen komissio, 11.7.2007 antamasta tuomiosta
   (Asia C-441/07 P)
   (2007/C 283/39)
   Oikeudenkäyntikieli: englanti
   Asianosaiset
   
      Valittaja: Euroopan yhteisöjen komissio (asiamiehet: F. Castillo de la Torre ja R. Sauer)
   
      Muu osapuoli: Alrosa Company Ltd
   Vaatimukset
   
               —
            
            
               Ensimmäisen oikeusasteen tuomioistuimen 11.7.2007 asiassa T-170/06 antama tuomio on kumottava.
            
         
               —
            
            
               Asia on ratkaistava lopullisesti siten, että asiassa T-170/06 nostettu kumoamiskanne hylätään perusteettomana.
            
         
               —
            
            
               Asian T-170/06 kantaja on velvoitettava korvaamaan tuosta asiasta ja nyt esillä olevasta valituksesta komissiolle aiheutuvat oikeudenkäyntikulut.
            
         Oikeudelliset perusteet ja pääasialliset perustelut
   Aineelliset perusteet:
   
                
            
            
               Komissio katsoo, että valituksenalaisessa tuomiossa on tulkittu väärin asetuksen 1/2003 (1) 9 artiklaa ja sitä tapaa, jolla suhteellisuusperiaatetta sovelletaan kyseisen säännöksen yhteydessä. Toiseksi, komissio väittää, että tarkasteltaessa sitä, oliko sitoumus suhteellinen, valituksenalaisessa tuomiossa on sovellettu virheellisesti 9 artiklaa, siinä on tehty oikeudellinen virhe EY 82 artiklan tulkinnan osalta, jätetty ottamatta huomioon oikeudellisen tarkastelun asianmukainen laajuus ja tulkittu virheellisesti riidanalaisen päätöksen sisältöä ja tosiseikastoa sekä sen perustelut ovat monin paikoin puutteelliset.
            
         Menettelyllisen perusteet:
   
                
            
            
               Komissio väittää, että ensimmäisen oikeusasteen tuomioistuimen toteamusta väitetystä kantajan kuulemisoikeuden loukkaamisesta ei ole perusteltu riittävästi ja se jää epäselväksi, kun otetaan huomioon, että ensimmäisen oikeusasteen tuomioistuin ei ole selittänyt yksiselitteisesti sitä, miksi kantaja ei olisi kyennyt esittämään ”tehokasta” vastausta tai käyttämään ”kaikkia” oikeuksiaan. Lisäksi väitetään, että ensimmäisen oikeusasteen tuomioistuin sovelsi väärää lakiin perustuvaa arviointiperustetta rinnastaessaan kantajan ”asianomaiseen yritykseen”. Ensimmäisen oikeusasteen tuomioistuin on myös tulkinnut lakia virheellisesti, kun se on katsonut, että kantajalle olisi pitänyt antaa mahdollisuus antaa De Beersin kanssa uudet yhteiset sitoumukset tai esittää huomautuksensa markkinatutkimuksen tuloksesta ennen kuin De Beers antoi omat huomautuksensa. Lisäksi ensimmäisen oikeusasteen tuomioistuin ei ole tutkinut sitä, oliko kantajalla tosiasiallisesti tämä mahdollisuus sen jälkeen, kun se oli saanut yhteenvedon markkinatutkimusta koskevista huomautuksista. Lopuksi komissio katsoo, että ensimmäisen oikeusasteen tuomioistuin teki oikeudellisen virheen katsoessaan kantajan ensimmäisen kanneperusteen perustelluksi samalla, kun se jätti lausumatta, missä määrin väitetty kantajan kuulemisoikeuden loukkaaminen tosiasiallisesti vaikutti komission päätökseen.
            
         
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL L 1, s. 1).